HERTZOGVILLE. – Leendert Joubert het hom by sy broer Abraham se kommando aangesluit, maar sy lewe is ook ’n paar maande later kortgeknip toe hy in ’n aanval op ’n Engelse konvooi in die maag getref en ’n dag later oorlede is.
Omdat daar in Du Plessisdam se huis nie so ’n geskikte hoekvertrek was om toe te messel nie, het Kotie en een van haar seuns, Casper, alleen na die randjies gegaan onder die voorwendsel dat hulle gaan bergbas pluk. Eintlik het hulle ’n veilige plek gaan soek om hul meubels en ander besittings te gaan wegsteek. “Koos het die dag opdrag gekry om met die skape in die teenoorgestelde rigting te gaan wei. Toe almal op die werf ’n bietjie gaan dut het, laai ek aan die voorkant van die waenhuis die eettafel, ’n paar stinkhoutstoele wat Oupa Steenkamp in 1886 self gemaak en vir ons gegee het en ’n sinkkoffer op en ry dit met die houthaalpadjie na die rant toe met ’n oop kar.”
So is verskeie vragte besittings aangery en het Kotie-hulle elke keer met ’n vrag bergbasse teruggekeer.
Hier het sy nog verwoesting aangetref. Alles behalwe die tafel en sinkkoffer is verniel. Sy het later uitgevind dat ’n buurman, wat hom by die vyand aangesluit het, die Kakies na haar wegsteekplek gelei het. Kmdt. Jan Jacobs het vir Kotie nog ses buitgemaakte koeie met kalwers gebring wat sy kon melk. Intussen het hulle verneem dat die geliefde kmdt. Piet Erasmus gesneuwel het.
Ná tien dae van vlug en in die ruigtes skuil, het Kotie-hulle terug op Du Plessisdam gekom. Daar was egter soveel gesinne in die huis dat hulle tydelik in die “rooiwaenhuis” gaan bly het.